แก๊งพะยูงเหิม ยิงป่าไม้เจ็บ
แก๊งไม้พะยูงเหิมหนัก พาพวกลักลอบขึ้นไปตัดไม้พะยูงในเขตอุทยานแห่งชาติทับลาน ถูกเจ้าหน้าที่อุทยานฯปิดล้อมจับกุมขัดขืนต่อสู้ชักปืนลูกซองสั้นยิงเจ้าหน้าที่บาดเจ็บ 1 ราย และยังบังอาจใช้มีดไล่ทำร้าย ถูกเจ้าหน้าที่ควบคุมตัวไว้ได้ ส่วนเพื่อนอีก 4 คน เผ่นหนีเข้าป่า คุมตัวไปสอบอ้างทำปืนลั่น ส่วนไม้ของกลางที่ยึดได้อ้างหน้าตาเฉยรับมาจากชาวเขมรอีกทอด,แก๊งไม้พะยูงเหิมยิงเจ้าหน้าที่อุทยานขณะเข้าปิดล้อมจับกุมรายนี้ เปิดเผยเมื่อเวลา 11.00 น. วันที่ 7 ธ.ค. นายวิโรจน์ โรจนจินดา หัวหน้าอุทยานแห่งชาติทับลาน ได้เดินทางไปยังตึก เจ.เพรส. โรงพยาบาลกบินทร์บุรี อ.กบินทร์บุรี จ.ปราจีนบุรี เพื่อเข้าเยี่ยมอาการของนายอาทิตย์ ผิวงาม อายุ 30 ปี อยู่บ้านเลขที่ 3/1 หมู่ 8 ต.ปัถวี อ.มะขาม จ.จันทบุรี เป็นเจ้าหน้าที่อุทยานฯ หลังได้รับรายงานจากผู้ใต้บังคับบัญชาว่านายอาทิตย์ ถูกแก๊งลักลอบตัดไม้พะยูงยิงบาดเจ็บขณะเข้าปิดล้อมจับกุม เหตุเกิดเมื่อเวลา 23.00 น. วันที่ 6 ธ.ค. พร้อมมอบเงินช่วยเหลือในเบื้องต้น,สอบถามนายอาทิตย์ผู้บาดเจ็บทราบว่า ก่อนเกิดเหตุพร้อมพวกออกลาดตระเวนพบคนร้าย ทราบต่อมาชื่อนายวิเชียร วรสวัสดิ์ อายุ 55 ปี อยู่บ้านเลขที่ 137 หมู่ 3 บ้านวังอ้ายป่อง ต.แก่งดินสอ อ.นาดี จ.ปราจีนบุรี กับพวกรวม 5 คน บริเวณป่าเขา หลังขอน หมู่ 3 บ้านวังอ้ายป่อง ต.แก่งดินสอ อ.นาดี กำลังขนไม้พะยูงลงจากภูเขา จึงแสดงตัวเข้าจับกุม แต่ปรากฏว่าผู้ต้องหาไหวตัวชักปืนลูกซองสั้นที่พกมาด้วยยิงต่อสู้ กระสุนถูกนายอาทิตย์ได้รับบาดเจ็บบริเวณแขนข้างขวา และนายวิเชียรยังพยายามใช้มีดปลายแหลมทำร้ายเจ้าหน้าที่ด้วย เจ้าหน้าที่จึงช่วยกันจับกุมนายวิเชียรเอาไว้ได้ ส่วนพวกที่เหลือหลบหนีไปได้ จากนั้นนำตัวนายวิเชียร ผู้ต้องหาไปทำบันทึกการจับกุม ณ ที่ทำการอุทยานแห่งชาติทับลาน ต.บุพราหมณ์ อ.นาดี จ.ปราจีนบุรี,ต่อมาผู้สื่อข่าวได้เดินทางไปยังที่ทำการอุทยานแห่งชาติทับลาน ต.บุพราหมณ์ อ.นาดี จ.ปราจีนบุรี พบเจ้าหน้าที่กำลังทำบันทึกการจับกุมนายวิเชียรผู้ต้องหาพร้อมของกลางประกอบด้วย ไม้พะยูงแปรรูป 1 แผ่น ปริมาตร 0.03 ลบ.ม. ปืนลูกซองสั้นพร้อมกระสุน 3 นัด ปืนลูกกรดไทยประดิษฐ์ พร้อมกระสุนปืน.22 จำนวน 26 นัด มีดปลายแหลม 1 เล่ม โทรศัพท์มือ 1 เครื่อง สอบสวนนายวิเชียรให้การว่า ได้ขึ้นไปบนเขาในเขตอุทยานแห่งชาติทับลาน กับพวกรวม 5 คน ตั้งแต่วันที่ 25 พ.ย.58 เพื่อลักลอบตัดไม้พะยูง ภายหลังได้ไม้พะยูงมาแล้วช่วยกันขนลงจากภูเขา ระหว่างนั้นถูกเจ้าหน้าที่เข้าจับกุม เกิดการชุลมุนทำให้ปืนลั่นใส่เจ้าหน้าที่บาดเจ็บ ยืนยันไม่ได้เจตนายิง ส่วนไม้พะยูงของกลางเป็นของชาวกัมพูชาที่ลักลอบขึ้นไปตัดในเขตอุทยานแห่งชาติทับลาน แล้วนำมาให้ตนเพื่อส่งขายต่อให้นายทุนอีกทอดหนึ่งในราคาแผ่นละ 12,000 บาท,หลังสอบปากคำและทำบันทึกการจับกุมเรียบร้อยแล้ว เจ้าหน้าที่ได้นำตัวนายวิเชียรผู้ต้องหาส่งพนักงานสอบสวน สภ.นาดี ดำเนินคดีในข้อหา กระทำผิดพระราชบัญญัติป่าไม้ พุทธศักราช 2484 มีไม้แปรรูปไว้ในครอบครอง แปรรูปไม้ โดยไม่ได้รับอนุญาตจากพนักงานเจ้าหน้าที่ กระทำผิดพระราชบัญญัติอุทยานแห่งชาติ พ.ศ.2504 เข้าไปดำเนินกิจการใดๆ เพื่อหาผลประโยชน์ โดยไม่ได้รับอนุญาตจากพนักงานเจ้าหน้าที่ ฐานนำเครื่องมือสำหรับล่าสัตว์หรือจับสัตว์ หรืออาวุธใดๆ เข้าไปเว้นแต่จะได้รับอนุญาตจากพนักงานเจ้าหน้าที่ทรัพยากรธรรมชาติอื่นๆ, พยายามฆ่าเจ้าพนักงานขณะกำลังปฏิบัติหน้าที่, ต่อสู้ขัดขืนการปฏิบัติงานของพนักงานเจ้าหน้าที่ รวมทั้งจะได้ติดตามจับกุมพวกที่เหลือมาดำเนินคดีต่อไป
แก๊งไม้พะยูงเหิมหนัก พาพวกลักลอบขึ้นไปตัดไม้พะยูงในเขตอุทยานแห่งชาติทับลาน ถูกเจ้าหน้าที่อุทยานฯปิดล้อมจับกุมขัดขืนต่อสู้ชักปืนลูกซองสั้นยิงเจ้าหน้าที่บาดเจ็บ 1 ราย และยังบังอาจใช้มีดไล่ทำร้าย ถูกเจ้าหน้าที่ควบคุมตัวไว้ได้ 
ข่าวหน้า1,แก๊งไม้พะยูง,ปราจีนบุรี,เจ้าหน้าที่ถูกยิง,อาทิตย์ ผิวงาม,แก๊งลักลอบตัดไม้พะยูง,ยิงบาดเจ็บ,วิเชียร วรสวัสดิ์,ข่าว,ไทยรัฐออนไลน์,หนังสือพิมพ์ไทยรัฐ,ไทยรัฐ